Erge weerstoestande vir die Wes-Kaap voorspelVerskeie dele van Khayelitsha het oorstroom tydens ‘n vorige storm. (Foto: Ayanda Ndamane/ANA) Die Suid-Afrikaanse Weerdiens (SAW) het Saterdag gewaarsku dat ongure weerstoestande laat Saterdagaand en vroeg Sondagoggend in die Wes-Kaap sal voorkom. Swaar reën word voorspel vir Drakenstein‑, Stellenbosch‑, Theewaterskloof‑ en Overstrand‑munisipaliteit. Noordweste rukwinde van tussen 65 km/h en 75 km/h tussen Tafelbaai en Kaap Agulhas word ook vroeg Sondagoggend verwag. In die Breedevallei en sentrale Karoo sal winde na verwagting ŉ spoed van tussen 55 km/h en 66 km/h bereik. Die Wes-Kaapse sentrum vir rampbestuur het gewaarsku dat swaar reën plaaslike vloede kan veroorsaak. Anton Bredell, Wes-Kaapse minister van plaaslike regering, omgewingsake en ontwikkelingsbeplanning, sê hoewel die provinsie die nat weer verwelkom, die regering vrees dat hierdie toestande verdere komplikasies tydens afsondering kan veroorsaak. “Van die risiko’s met ongure weerstoestande is die ontstaan van modderstortings en brande in informele nedersettings,” sê Bredell. “Provinsiale sowel as munisipale rampbestuursentrums is reeds op gereedheidsgrondslag geplaas.” Hy het die publiek aangemoedig om hul naaste rampbestuursentrum so vinnig moontlik te kontak, sou ŉ noodgeval ontstaan. “Die maklikste nommer om te onthou in só ŉ geval is 112 en kan tolvry van enige selfoon geskakel word.”